ALGATAMISTEADE

Liidu uurimismenetlus seoses kaebusega määruses (EL) 2015/1843 määratletud kaubandustakistuste kohta, mida kohaldavad Mehhiko Ühendriigid ja mis hõlmavad „Tequila“ importi mõjutavaid meetmeid

(2020/C 265/03)

8. juunil 2020 sai Euroopa Komisjon ühelt tootmisharu ühenduselt määruse (EL) 2015/1843 (1) artikli 3 lõike 1 kohaselt esitatud kaebuse „Tequila“ Mehhikost Euroopa Liitu importimise takistuse kohta.

1. Asjaomased tooted

Mehhiko meetmetest mõjutatud toode on piiritusjook „Tequila“.

2. Asjaomane riik

Mehhiko Ühendriigid

3. Kaebuse kokkuvõte

Kaebuses väidetakse, et Mehhiko organisatsioon Consejo Regulador del Tequila (CRT) teatas 7. veebruaril 2020, et ta ei anna enam ekspordisertifikaate äriühingule Tequilas del Señor, mis toodab ja ekspordib „Tequilat“ Heineken NV tütarettevõtjale France Boissons. Kaebuse esitaja väidab, et keeldumise põhjuseks on CRT väide, et Heinekeni õlu „Desperados“ – õlu, millele on lisatud „Tequila“ lõhna- ja maitseomadused – on vastuolus Mehhiko tehnilise standardiga, mida kohaldatakse geograafilise tähise „Tequila“ kasutamise suhtes.

CRT on ühendus, mis esindab Mehhiko „Tequila“ tootjate huve ning millele Mehhiko valitsus on andnud teatavad õigused, sealhulgas volitused Instituto Mexicano de la Propiedad Industrialilt kaitsta kogu maailmas geograafilist tähist „Tequila“ pettuse ja kuritarvitamise eest. CRT-le on tehtud ülesandeks ka ekspordisertifikaatide väljastamine „Tequila“ tootjatele pärast seda, kui on kontrollitud, et iga „Tequila“ saadetis on toodetud asjaomase tehnilise kirjelduse kohaselt. Vastavushindamisasutusena allub CRT Mehhiko majandusministeeriumile tolle reguleeriva asutuse Dirección General de Normas (DGN) kaudu.

Kaebuses väidetakse, et Mehhiko keeldumine ekspordisertifikaadi väljaandmisest „Tequila“ Euroopa Liitu saatmiseks on vastuolus 1994. aasta üldise tolli- ja kaubanduskokkuleppe XI artikli ja 1997. aasta ELi-Mehhiko piiritusjookide kokkuleppega (2).

4. Menetlus

Komisjon kavatseb korraldada kaebuse alusel uurimise. Huvitatud isikud võivad esitada konkreetsete kaebuses tõstatatud küsimuste kohta kirjalikku teavet ja tõendusmaterjali.

Vastavalt määruse (EL) 2015/1843 artikli 9 lõikele 4 võivad huvitatud isikud tutvuda komisjoni toimikus oleva teabega, välja arvatud sisedokumentide ja konfidentsiaalse teabega, kui see teave on vajalik nende huvide kaitseks ja kui komisjon kasutab seda uurimismenetluses. Kui on tõenäoline, et teabe avaldamine kahjustaks oluliselt teabeandjat või -allikat, käsitatakse teavet konfidentsiaalsena. Lisaks võivad huvitatud isikud paluda, et komisjon teavitaks neid uurimisest tulenevatest peamistest asjaoludest ja kaalutlustest.

Komisjon võib kõik huvitatud osapooled ära kuulata.

Komisjon esitab määruse (EL) 2015/1843 artikli 7 lõikes 1 osutatud komiteele uurimisaruande viie kuu jooksul või keerulisematel juhtudel pärast seitsme kuu möödumist käesoleva teate avaldamisest.

Teave ja ärakuulamistaotlused tuleb saata kirjalikult järgmisel aadressil:

European Commission Directorate-General for Trade TRADE.F.3 – Legal aspects of trade and sustainable development and investment CHAR 6/135 1049 Bruxelles/Brussel BELGIQUE/BELGIË

E-post: trade-tbr@ec.europa.eu

5. Ärakuulamise eest vastutav ametnik

Huvitatud isikud võivad taotleda ärakuulamise eest vastutava ametniku sekkumist vastavalt otsusele (EL) 2019/339 (3). Ärakuulamise eest vastutav ametnik toimib vahendajana huvitatud isikute ja komisjoni uurimistalituste vahel ning vaatab läbi toimikule juurdepääsu taotlused, dokumentide konfidentsiaalsusega seotud vaidlused ja kolmandate isikute ärakuulamistaotlused.

Lisateave ja kontaktandmed on huvitatud isikutele kättesaadavad ärakuulamise eest vastutava ametniku veebisaidil: https://ec.europa.eu/trade/trade-policy-and-you/contacts/hearing-officer/.

6. Tähtajad

Kõik isikud, välja arvatud kaebuse esitaja ja Mehhiko esindajad, kes soovivad, et neid käsitataks huvitatud isikuna, taotlevad komisjonilt kõnealust staatust kirjalikult hiljemalt 45 päeva jooksul pärast käesoleva teate avaldamist ning täpsustavad, miks neid tuleks menetluse raames huvitatud isikuks pidada. Huvitatud isiku ärakuulamistaotlus peaks jõudma komisjoni sama tähtaja jooksul ja selles tuleb täpsustada, miks menetluse tulemus teda peamiselt puudutab. Taotlus ärakuulamise eest vastutava ametniku sekkumiseks tuleks esitada võimalikult kiiresti ja igal juhul hiljemalt 15 päeva jooksul pärast taotluse aluseks oleva sündmuse toimumist. Kõik sellised taotlused esitatakse kirjalikult ja neis esitatakse küsimused, millele tuleb juhtida ärakuulamise eest vastutava ametniku tähelepanu, sealhulgas selgitus selle kohta, kuidas on mõjutatud taotleja õigus kaitsele.

7. Isikuandmete kaitse

Uurimise käigus kogutud isikuandmeid töödeldakse vastavalt nõukogu määrusele (EL) 2018/1725 (4).

(1) Euroopa Parlamendi ja nõukogu 6. oktoobri 2015. aasta määrus (EL) 2015/1843, millega kehtestatakse liidu meetmed ühise kaubanduspoliitika vallas, et tagada rahvusvahelistest kaubandusreeglitest, eeskätt Maailma Kaubandusorganisatsiooni egiidi all kehtestatud reeglitest tulenevate liidu õiguste kasutamine (ELT L 272, 16.10.2015, lk 1).

(2) Euroopa Ühenduse ja Mehhiko Ühendriikide vaheline kokkulepe nimetuste vastastikuse tunnustamise ja kaitse kohta piiritusjookide sektoris (EÜT L 152, 11.6.1997, lk 16).

(3) Euroopa Komisjoni presidendi 21. veebruari 2019. aasta otsus (EL) 2019/339 ärakuulamise eest vastutava ametniku tööülesannete ja pädevuse kohta teatavates kaubandusmenetlustes (ELT L 60, 28.2.2019, lk 20).

(4) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).